追和子由去歲試舉人洛下所寄九首 韓子華石淙莊
作者：蘇軾
朝代：宋

paragraphs: 絳侯百萬兵，尚畏書牘背。
功名意不已，數與危機會。
我公抱絕識，凜凜鎮橫潰。
欲收伊呂迹，遠與巢由對。
誓言雖未從，久已斷諸內。
區區爲懷祖，頗覺羲之隘。
此身隨造物，一葉舞澎湃。
田園不早定，歸宿終安在。
彼美石淙莊，每到百事廢。
泉流知人意，屈折作濤瀨。
寒光洗肝膈，清響跨竽籟。
我舊門前客，放言不自外。
園中亦何有，薈蔚可勝計。
請公試回首，歲晚餘蒼檜。